
	EUROOPA ÜHENDUSTE KOMISJON


Brüssel 16.4.2008

KOM(2008) 211 lõplik
2008/0081 (COD)
 
Ettepanek:

EUROOPA PARLAMENDI JA NÕUKOGU DIREKTIIV,

millega muudetakse Euroopa Parlamendi ja nõukogu direktiivi 2006/66/EÜ, mis käsitleb patareisid ja akusid ning patarei- ja akujäätmeid, seoses patareide või akude turulelaskmist hõlmava artikli 6 lõikega 2

(komisjoni esitatud)

SELETUSKIRI

1) Ettepaneku taust

· Ettepaneku põhjused ja eesmärgid

Käesoleva ettepaneku eesmärk on täpsustada direktiivi 2006/66/EÜ artikli 6 lõiget 2. 

· Üldine taust

Artikli 6 lõikes 2 on sätestatud, et patareisid või akusid, mis ei vasta direktiivi 2006/66/EÜ nõuetele, ei tohiks lasta turule või et need tuleks turult kõrvaldada. Kõnealust sätet võib mõista nii, et turult tuleb kõrvaldada ka patareid, mis on seaduslikult turule viidud enne 26. septembrit 2008 ning mis on turul pärast seda kuupäeva, kuid ei vasta kõnealuse direktiivi nõuetele. 

Kui direktiivi sätet tõlgendatakse eespool esitatu kohaselt, tähendaks see, et märkimisväärne kogus seaduslikult turule lastud patareisid muutub enneaegselt jäätmeteks. See oleks vastupidine jäätmete vähendamise põhimõttele. Selle tulemuseks võib olla ka seadmete enneaegne jäätmeteks saamine. Selliste patareide turult kõrvaldamise või nende direktiivi nõuetele vastavaks muutmisega kaasneks suurem halduskoormus nii liikmesriikidele kui ka tööstusharule. Artikli 6 lõike 2 muutmata jätmine tähendaks, et turul olevad patareid, mida ei ole märgistatud ratastega prügikonteineri märgi ja keemiliste sümbolitega, tuleks vastavalt kas märgistada või turult kõrvaldada. See hõlmaks ka selliste spetsiaalsete kantavate patareide turult kõrvaldamist, mis sisaldavad rohkem kaadmiumi kui direktiivi 2006/66/EÜ artikliga 4 lubatud, samuti selliste seadmete turult kõrvaldamist, mis ei vasta kõnealuse direktiivi artiklis 11 sätestatud nõudele patareide kõrvaldamise kohta. 

Artikli 6 lõike 2 sisu oli juba lisatud komisjoni esialgsesse ettepanekusse
 direktiivi 2006/66/EÜ kohta. Komisjoni kavatsus ei olnud kõrvaldada pärast 26. septembrit 2008 turult sellised patareid, mis lasti seaduslikult turule enne kõnealust kuupäeva. Seepärast teeb komisjon ettepaneku täpsustada kõnealust sätet ning tagada sellega asjaomases küsimuses õiguskindlus, et vältida olukordi, kus eri liikmesriikides kehtivad erinevad õiguslikud režiimid, mis võivad põhjustada vastastikuse tunnustamise ja siseturuhäiretega seotud probleeme. 

Võttes arvesse asjaolu, et kõnealune täpsustus peaks kehtima hakkama enne 26. septembrit 2008, tehakse selle kohta ettepanek kui kiirmeetme kohta, et vähendada eespool osutatud halduskoormust.

· Ettepaneku valdkonnas kehtivad õigusnormid

Käesoleva ettepaneku eesmärk on muuta direktiivi 2006/66/EÜ artikli 6 lõiget 2.

· Kooskõla Euroopa Liidu muude põhimõtete ja eesmärkidega

Ettepanek sisaldub kiirmeetmena komisjoni teatises „2008. aasta kiirmeetmed halduskoormuse vähendamiseks Euroopa Liidus”
.

Ettepanek on kooskõlas komisjoni teatisega „Ressursside säästev kasutamine: jäätmetekke vältimise ja jäätmete ringlussevõtu temaatiline strateegia”,
 mille üks peamisi eesmärke on jäätmetekke ennetamine, mis vastab ressursside suurema tõhususe lõppeesmärgile.

2) Konsulteerimine huvitatud isikutega ja mõju hindamine

· Konsulteerimine huvitatud isikutega

Huvitatud isikute ametlikku arutelu ei toimunud ettepaneku kiireloomulisuse tõttu, samuti selle tõttu, et käesoleva ettepaneku eesmärk on üksnes direktiivi 2006/66/EÜ ühe sätte täpsustamine. 

· Eksperdiarvamuste kogumine ja kasutamine

Välisekspertide arvamusi ei olnud vaja kasutada. 

· Mõju hindamine

Käesoleva ettepaneku puhul ei peetud asjakohaseks korraldada kõikehõlmavat mõju hindamist, sest ettepanekuga täpsustatakse üksnes direktiivi 2006/66/EÜ ühte sätet ning tagatakse kõnealuse meetme osas õiguskindlus. Mõju hindamine viidi juba läbi direktiivi 2006/66/EÜ (patareidirektiiv)
 ettevalmistamise raames. 

Kui enne 26. septembrit 2008 seaduslikult turule lastud patareid tuleb pärast kõnealust kuupäeva sealt kõrvaldada seetõttu, et nad ei vasta direktiivi 2006/66/EÜ nõuetele, kaasneks sellega negatiivne mõju keskkonnale täiendavate jäätmete tekitamise ning uute ressursside ja täiendava transpordi vajamise tõttu. Patareide uuesti märgistamisel ning nende turult kõrvaldamisel on negatiivne majanduslik mõju tekitatava halduskoormuse tõttu.

Näiteks mõne prognoosi kohaselt tekitataks üksnes märgistusnõuetele mittevastavate primaarpatareide turult kõrvaldamisega ELi tasandil 123 000 tonni enneaegseid jäätmeid. Prognooside kohaselt tähendaks üksnes osa laaditavate akude (akud, mida kasutatakse sülearvutites, juhtmeta mootortööriistades ja mobiiltelefonides) uuesti märgistamine ning direktiiviga 2006/66/EÜ vastavusse viimine ELis 400 miljoni euros suuruseid kulusid
. 

Kavandatud meetmega ei vähendata direktiivi 2006/66/EÜ keskkonnakaitsealast eesmärki, sest sellega üksnes selgitatakse esialgset kavatsust. 

3) Ettepaneku õiguslik külg

· Kavandatud meetmete kokkuvõte

Käesoleva ettepanekuga täpsustatakse direktiivi 2006/66/EÜ artikli 6 lõiget 2. Sellega tehakse selgeks, et direktiivi 2006/66/EÜ nõuetele mittevastavaid patareisid ei tohi pärast 26. septembrit 2008 ühenduse turule lasta. Kui need juhtumisi lastakse pärast kõnealust kuupäeva turule, on need vaja turult kõrvaldada. Niisiis täpsustatakse ettepanekuga, et enne 26. septembrit 2008 seaduslikult turule lastud patareisid, mis on turul ka pärast kõnealust kuupäeva ning mis ei vasta direktiivi 2006/66/EÜ nõuetele, ei pea pärast kõnesolevat kuupäeva turult kõrvaldama ega uuesti märgistama. Kõnealuse sätte selgitamise abil tagatakse asjaomases küsimuses õiguskindlus. 

· Õiguslik alus

Ettepaneku aluseks on EÜ asutamislepingu artikkel 95, sest direktiivi 2006/66/EÜ artikkel 6 põhineb kõnealusel artiklil. 

· Subsidiaarsuse põhimõte

Subsidiaarsuse põhimõtet kohaldatakse, sest ettepanek ei kuulu ühenduse ainupädevusse. Kavandatava meetme eesmärki ei suuda liikmesriigid eraldi piisavas ulatuses saavutada, sest siseturu sujuva toimimise tagamiseks on vaja ühtlustatud jõupingutusi. 

· Proportsionaalsuse põhimõte

Kavandatud meede ei lähe vajalikust kaugemale, sest see on piiritletud üksnes direktiivi 2006/66/EÜ artikli 6 lõikega 2. Seepärast on ettepanek kooskõlas proportsionaalsuse põhimõttega. 

· Õigusakti valik

Kuna ettepanekuga tahetakse muuta direktiivi artiklit, on sobiv õigusakt samuti direktiiv. 

4) Mõju eelarvele

Ettepanek ei mõjuta ühenduse eelarvet. 

5) Lisateave

· Lihtsustamine
Käesoleva ettepanekuga täpsustatakse ja lihtsustatakse haldusmenetlusi nii valitsusasutuste kui ka asjaomase tööstusharu jaoks. Sellega vähendatakse halduskoormust, mis on seotud selliste patareide, mis lasti seaduslikult turule enne 26. septembrit 2008 ning mis on pärast kõnealust kuupäeva ikka veel turul, uuesti märgistamisega ratastega prügikonteineri ja keemiliste sümbolitega. Valitsusasutuste jaoks hõlbustatakse ettepanekuga patareidirektiivi jõustamist. 

· Euroopa Majanduspiirkond

Ettepanek käsitleb EMPga seotud küsimust, mistõttu tuleks seda laiendada Euroopa Majanduspiirkonnale. 

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 95 lõiget 1,

võttes arvesse komisjoni ettepanekut,

võttes arvesse Euroopa Majandus- ja Sotsiaalkomitee arvamust,

võttes arvesse Regioonide Komitee arvamust,

tegutsedes asutamislepingu artiklis 251 sätestatud korras

ning arvestades järgmist:

(1)
Euroopa Parlamendi ja nõukogu direktiivi 2006/66/EÜ
 artikli 6 lõiget 2 oleks vaja täpsustada, et patareid ja akud, mis lasti ühenduses seaduslikult turule enne 26. septembrit 2008 ning mis ei vasta direktiivi 2006/66/EÜ nõuetele, võiksid jääda ühenduse turule ka pärast kõnealust kuupäeva. Täpsustusega tagataks õiguskindlus nende patareide puhul, mis lastakse turule ELi liikmesriikides, ning sellega tagataks siseturu sujuv toimimine. Täpsustus on kooskõlas jäätmete vähendamise põhimõttega ning sellega vähendataks halduskoormust. 

(2)
Seepärast tuleks direktiivi 2006/66/EÜ vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2006/66/EÜ muutmine

Direktiivi 2006/66/EÜ artikli 6 lõige 2 asendatakse järgmisega:

„2. Liikmesriigid võtavad vajalikud meetmed selle tagamiseks, et patareisid või akusid, mis ei vasta käesoleva direktiivi nõuetele, ei lastaks turule pärast 26. septembrit 2008.

Kui pärast kõnealust kuupäeva lastakse turule patareid või akud, mis ei vasta käesoleva direktiivi nõuetele, kõrvaldatakse need turult.”

Artikkel 2

Ülevõtmine

1.
Liikmesriigid jõustavad käesoleva direktiivi järgimiseks vajalikud õigusnormid hiljemalt 26. septembriks 2008. Nad edastavad kõnealuste normide teksti ning nende normide ja käesoleva direktiivi vahelise vastavustabeli viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2.
Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste õigusnormide teksti.

Artikkel 3

Jõustumine

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 4
Adressaadid
Käesolev direktiiv on adresseeritud liikmesriikidele.

Brüssel, […] 

Euroopa Parlamendi nimel
Nõukogu nimel

President

